PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2004/ZK/1/1/186	Bratislava 08. októbra 2004	

Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom dňa 23.12.2003 z vlastného podnetu podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. vo veci možnej dohody obmedzujúcej súťaž nachádzajúcej sa v Dealerskej zmluve o odbyte, predaji a servise vozidiel, náhradných dielov a príslušenstva Mazda uzatvorenej dňa 12.07.2000 medzi podnikateľom OK MOTOR, s.r.o., Zvolenská cesta 11, 974 05 Banská Bystrica, v súčasnosti so sídlom Kollárova 48, 974 01  Banská Bystrica a podnikateľom AUTOPALACE SLOVAKIA, s.r.o., Panónska cesta 11, 851 04 Bratislava  takto

rozhodol:

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov správne konanie zastavuje, pretože dôvod na konanie nebol daný.

Odôvodnenie:

	Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), začal dňa 23.12.2003 z vlastného podnetu podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. správne konanie vo veci možného porušenia § 4 tohto zákona uzatvorením Dealerskej zmluvy o odbyte, predaji a servise vozidiel, náhradných dielov a príslušenstva Mazda (ďalej len „Zmluva“) medzi podnikateľom OK MOTOR, s.r.o., Zvolenská cesta 11, 974 05 Banská Bystrica, v súčasnosti so sídlom Kollárova 48, 974 01  Banská Bystrica (ďalej len „OK MOTOR, s.r.o.“) a podnikateľom AUTOPALACE SLOVAKIA, s.r.o., Panónska cesta 11, 851 04 Bratislava (ďalej len „AUTOPALACE SLOVAKIA, s.r.o.“). Zmluva bola uzatvorená dňa 12.07.2000. Jej nedeliteľnou súčasťou sú Podmienky predaja vozidiel na rok 2002 a Predajné podmienky na rok 2002 – Náhradné diely a príslušenstvo MAZDA.

Účastníci konania.

Podľa § 25 ods. 3 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon č. 136/2001 Z. z.“) účastníkmi konania sú účastníci dohody obmedzujúcej súťaž, v tomto prípade zmluvné strany, spoločnosti OK MOTOR, s.r.o. a AUTOPALACE SLOVAKIA, s.r.o.

Predmetom podnikania spoločnosti AUTOPALACE SLOVAKIA, s.r.o. podľa výpisu z obchodného registra je kúpa tovaru za účelom jeho predaja iným prevádzkovateľom  živnosti (veľkoobchod , maloobchod) v rozsahu voľnej živnosti, požičiavanie áut, činnosť organizačných a ekonomických poradcov, vedenie účtovníctva, automatizované spracovanie dát a iné.

Predmetom činnosti podnikateľa OK MOTOR, s.r.o. podľa výpisu z obchodného registra sú opravy motorových vozidiel, opravy karosérií  motorových vozidiel, kúpa tovaru za účelom jeho predaja iným prevádzkovateľom živnosti a predaj konečnému spotrebiteľovi v rozsahu voľnej živnosti, sprostredkovanie obchodu a služieb a leasingové služby. 

Aplikácia právnych predpisov.

Posudzovaná Zmluva bola účastníkmi konania uzatvorená dňa 12.07.2000 a ukončená ku dňu 30.03.2004. To znamená, že bola účinná počas platnosti zákona č. 188/1994 Z. z. o ochrane hospodárskej súťaže v znení neskorších predpisov a aj počas platnosti zákona č. 136/2001 Z. z. 
Dňom 01. 10. 2002 nadobudol účinnosť zákon č. 465/2002 Z. z. o skupinových výnimkách zo zákazu dohôd obmedzujúcich súťaž a o zmene a doplnení niektorých zákonov (ďalej len „zákon č. 465/2002 Z. z.“), ktorý, okrem iného, obsahuje v §§ 10 až 15 ustanovenia týkajúce sa skupinovej výnimky v oblasti distribúcie a údržby motorových vozidiel. 
Pretože predmetná zmluva vznikla pred dňom nadobudnutia účinnosti zákona č. 465/2002 Z. z., úrad pri posudzovaní zmluvy sa riadil prechodným ustanovením uvedeným v § 58 ods. 4 tohto zákona. Podľa § 58 ods. 4 zákona č. 465/2002 Z. z., podľa ustanovení § 10 až 15 sa posudzuje aj dohoda o distribúcii a údržbe, ktorá vznikla pred dňom účinnosti tohto zákona a ktorej účinky naďalej trvajú. 
Vzhľadom k vyššie uvedenému úrad posudzoval predmetnú zmluvu predovšetkým podľa ustanovení § 10 až 15 zákona 465/2002 Z. z.

Určenie relevantného trhu.

Pri vymedzení relevantného trhu úrad vychádzal najmä z nasledujúcich ustanovení zákona č. 136/2001 Z. z.:

Podľa § 3 ods. 3 zákona č. 136/2001 Z. z. relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.

Podľa § 3 ods. 4 zákona č. 136/2001 Z. z. tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov.

Podľa § 3 ods. 5 zákona č. 136/2001 Z. z. vzájomne zastupiteľné tovary sú 
tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Podľa § 3 ods. 6 zákona č. 136/2001 Z. z. priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

V zmysle uvedenej právnej úpravy úrad určil tovarový relevantný trh ako trh distribúcie a predaja osobných automobilov, pretože predmetom zmluvy medzi oboma podnikateľmi je distribúcia a predaj týchto automobilov. 

V praxi sa osobné  vozidlá rozdeľujú na rôzne kategórie, najmä z hľadiska ceny, účelu použitia, komfortu a úžitkových vlastností automobilu. Užšie členenie trhu distribúcie a predaja, napr. na podkategórie osobných automobilov nie je pre potreby tohto správneho konania potrebné, pretože distribúcia všetkých typov vozidiel sa vykonáva na základe rovnakých princípov a zmluvne dohodnutých podmienok.

Podnikateľ AUTOPALACE SLOVAKIA, s.r.o. na základe viacerých dealerských zmlúv vytvoril celoslovenskú sieť predajcov automobilov značky MAZDA. Súťažné podmienky distribúcie automobilov sú na celom území Slovenska homogénne a úrad preto ako geografický relevantný trh určil územie Slovenskej republiky.    

Konkurencia a postavenie na trhu.

Podľa zistenia úradu na Slovensku sa predáva v kategórii osobných automobilov cca 31 značiek. Každá z týchto značiek je predávaná cez samostatné siete prostredníctvom autorizovaných predajcov. Distribúcia týchto vozidiel sa teda uskutočňuje na obdobných princípoch ako u podnikateľa  AUTOPALACE SLOVAKIA, s.r.o. Úrad z údajov Združenia automobilového priemyslu zistil, že trhový podiel osobných vozidiel zn. MAZDA predstavoval v roku 2002 1,11 % a v roku 2003 0,95 %. 

Analýza zmluvy.

Predmetom tejto časti je posúdenie jednotlivých ustanovení zmluvy z hľadiska zákona č. 465/2002 Z. z. 
V zmysle § 11 zákona č. 465/2002 Z. z. ide o dohodu medzi dvoma podnikateľmi, na základe ktorej účastník dohody dodávajúci zmluvný tovar poverí druhého účastníka dohody distribúciou a údržbou tohto zmluvného tovaru. Pri posudzovaní jednotlivých ustanovení Zmluvy podľa zákona č. 465/2002 Z. z.  úrad zistil, že sú v nich obsiahnuté obmedzenia súťaže, ktoré sú však v súlade s príslušnými ustanoveniami zákona č. 465/2002 Z. z. 

Úrad prišiel k záveru, že na Zmluvu sa vzťahuje skupinová výnimka v súlade s § 10 zákona č. 465/2002 Z. z. Na základe týchto skutočností úrad rozhodol, že správne konanie podľa § 32 ods. 2 písm. c) zákona zastavuje, pretože  dôvod na konanie nebol daný.

Úrad v zmysle § 33 zákona č. 136/2001 Z. z. vyzval účastníkov správneho konania, aby sa pred vydaním rozhodnutia ústne alebo písomne vyjadrili k jeho podkladu a k spôsobu jeho zistenia, prípadne navrhli jeho doplnenie, a k záverom prešetrovania, ku ktorým úrad na základe jemu dostupných informácií a podkladov dospel.
Podnikatelia sa k výsledku šetrenia nevyjadrili.

Poučenie:

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                              Ing. Ján Šufliarsky
                                             riaditeľ odboru dohôd obmedzujúcich súťaž 

Rozhodnutie sa doručí:

AUTOPALACE SLOVAKIA, s.r.o.
Panónska cesta 11
851 04 Bratislava

OK MOTOR, s.r.o.  
Zvolenská cesta 11
974 05 Banská Bystrica

adresa pre doručenie: OK MOTOR, s.r.o.  
			    Kollárova 48
			    974 01 Banská Bystrica